Svetski kup je održan u istarskom Novigradu, u Hrvatskoj, odakle su se naši reprezentativci vratili sa neverovatnih - 14 osvojenih medalja!



Takmičenja su se odvijala i u seniorskoj i juniorskoj konkurenciji, a od pomenutog ukupnog broja medalja, naši seniori su osvojili šest, a za preostalih osam su se izboriili juniori.



Kad je u pitanju seniorska reprezentacija Srbije, pod vođstvom selektora Miloša Ponjavića, najuspešniji su bili fenomenalni Vilmoš Zavarko, koji je osvojio zlato u pojedinačnom i u sprintu, kao i srebro u kombinaciji i Igor Kovačić, koji je osvojio zlato u kombinaciji, bronzu u sprintu i bronzu pojedinačno.



Selektor Ponjavić je uspehe Vilmoša Zavarka uporedio sa onima koje ostvaruje najbolji teniser sveta Novak Đoković.



''Zavarko mi je trijumfom u sprintu doneo toliko željeno zlato koje je kompletiralo kolekciju. Ponosan sam na ove reprezentaivce , na njihovu veliku odanost našem 'malom' sportu ogromnih uspeha i to je ono što nas izdiže od ostalih. U Novigradu smo ispisali najlepšu stranicu našeg kuglaškog almanaha.



Zlatne medalje su potvrda kvaliteta ovih igrača i oni će, siguran sam, još dugo vladati svetskim kuglanjem.



Vilmoš Zavarko je od 2009. godine neprikosnoveni broj 1 na svetskim rang listama i kao i Novaku Đokoviću u tenisu još dugo mu niko neće prići ni blizu'', istakao je Ponjavić.



Naravno, ponosan je i selektor juniora Vojko Pavlović, koji je otkrio još jedan veoma zanimljiv podatak.



''Srbija je prva zemlja u istoriji koja je četiri puta za redom, do 2009. do 2016. osvajala ekipna zlata na muškim omladinskim Šampionatima sveta!



Najzaslužniji su reprezentativci i još jednom veliko hvala za sve radosti koje su nam pričinili. Na ovoj konferenciji nedostaju trostruki svetski juniorski prvak Robert Ernješi i šampion u sprintu i ekpno Milorad Vojnović zbog obaveza na fakultetu, da sa vama podeli utiske.



Srbija je imala Igora Kovačića i Roberta Ernješija koji su omladinski tim vodili do osvajanja osam medalja a kasnije je Kovačić sa Zavarkom obeležio i celokupni šampionat.



Ogromnu ulogu u ovim uspesima ima Ministarstvo omaladine i sporta Srbije koje ne samo da finansira naš program, nego i kampove. Svi osvajači medalja na ovom prvenstvu, od kadeta do seniora, prošli su kampove koje su najveće blago našeg sporta'', poručio je Pavlović.

